《初秋大热》
宋代·孔武仲

金神整霜仗，昨日从西回。
谓当有爽气，吹荡沧溟开。
谁知祝融军，执热{走中加参}{走中加覃}来。
六龙驻长安，无风动浮埃。
窗筠气烜赩，庭鹤羽摧颓。
向晚蚊声号，轰轰渐成雷。
径思去尘嚣，登临千丈台。
披襟迎清飔，俯听惊鸿哀。
仆羸不能驾，我马亦虺聩。
闭关吟愁云，履迹乱苍苔。
炎凉自交战，我辈能忘怀。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。